《留别凯烈彦卿学士》
元代·雅琥

十年帝里共鸣珂，别后悲欢事几多。汗竹有编归太史，雨花无迹染维摩。

湘江夜雨生青草，淮海秋风起白波。明日扁舟又南去，天涯相望意如何。

作者简介：琥字正卿，可温人。尝家於衡鄂，登天历第。初名雅古，文宗御笔改为雅琥，授奎章阁参书。至元间，行中书，调选广西静江府同知。比上其名，中书正奏授高邮。时广西多寇盗，而琥母老，即移家归武昌待次。马中丞伯庸作序送之，朝士因各为歌诗以美其行，傅广文与砺有句云：“忽闻除书双及门，老亲白发生颜色。”後历官至福建盐运司同知。